**CC080983 การบังคับใช้กฎหมาย**

พระราชบัญญัติเทศบาล พ.ศ. 2496 แก้ไขเพิ่มเติมถึง (ฉบับที่ 14) พ.ศ. 2562 มาตรา 60 กำหนดให้เทศบาลมีอำนาจตราเทศบัญญัติโดยไม่ขัดหรือแย้งต่อบทกฎหมายในกรณี ดังต่อไปนี้ (1) เพื่อปฏิบัติการให้เป็นไปตามหน้าที่ของเทศบาลที่กำหนดไว้ในพระราชบัญญัตินี้ (2) เมื่อมีกฎหมายบัญญัติ ให้เทศบาลตราเทศบัญญัติหรือให้มีอำนาจตราเทศบัญญัติในเทศบัญญัตินั้น จะกำหนดโทษปรับผู้ละเมิด เทศบัญญัติไว้ด้วยก็ได้ แต่ห้ามมิให้กำหนดเกินกว่าหนึ่งพันบาท

ดังนั้น เทศบาลจะตราเทศบัญญัติโดยกำหนดให้มีเนื้อหาที่ขัดหรือแย้งต่อกฎหมายไม่ได้ และหากการปฏิบัติตามกฎหมายในเรื่องใดที่เทศบาลใช้เป็นฐานอำนาจในการออกเทศบัญญัติ มีกฎหมายกำหนดโทษ ในเรื่องนั้นไว้อยู่แล้ว ย่อมพิจารณาลงโทษผู้กระทำความผิดตามกฎหมายดังกล่าว ซึ่งข้อเท็จจริงตามที่สอบถามมา ยังไม่ชัดเจนว่า เทศบาลได้ตราเทศบัญญัติเรื่องใด โดยอาศัยอำนาจตาม พ.ร.บ.รักษาความสะอาดฯ มาตราใด ผู้สอบถามจึงควรตรวจสอบข้อเท็จจริงและรายละเอียดเพิ่มเติมให้เกิดความชัดเจน ซึ่งสามารถนำความเห็นข้างต้นไปประกอบการพิจารณา

กลุ่มงานวินิจฉัยและกำกับดูแล

กองกฎหมายและระเบียบท้องถิ่น